Ane Farstad la opp direkte på NRK: – Helt grusomt 
Skøyteløper og influenser Ane Farstad (23) hadde ikke planlagt å annonsere karriereslutt på denne måten.  – Jeg hadde ikke sagt det høyt ennå, nesten bare til familien min. Så å få det spørsmålet på NRK var egentlig helt grusomt. Det var litt sjokk. Men jeg måtte bare stå i det, sier Farstad til VG fredag. Farstad jobbet som ekspert for NRK torsdag kveld i forbindelse med VM i Calgary, hvor Norge tok to bronser på åpningsdagen. Der  la hun opp på direkten – det kunne nesten minne litt om da Kjetil André Aamodt la opp som alpinist på Idrettsgallaen i 2007. – Jeg tok egentlig valget i starten av november etter NM i oktober. Det er et vanskelig valg, jeg så for meg å satse til 30-årene, sier Farstad. Hun har EM-bronse fra lagsprint i 2022. I samme mesterskap ble hun nummer 17 på 1000 meter. Trønderen har også blitt kjent som influenser i sosiale medier.  Sammen med broren Odin, som også legger opp som skøyteløper, har de startet klesmerket «Caspara» som har gått over forventning. Det er det duoen nå skal satse på.  – Jeg har fått så mange meldinger etter i går. Odin og jeg har vært gode venner med alle i Skøyte-Norge, det er som en stor familie hvor vi har vært med siden v var 10 år. Jeg tror folk synes det er rart vi ikke skal være med mer, sier Farstad og legger til: – Folk synes det er trist, men de viser også forståelse. De tøffe økonomiske kårene i skøyter er en del av årsaken til at søsknene startet klesbedriften – og at de nå legger opp. – Det kom til et punkt hvor vi måtte velge mellom å satse skøyter eller på bedriften vår. Det er vanskelig å drive toppidrett og skøyter. Det er vanskelig å få noe dekket og få tak i sponsorer. Egenandelene er høye, og man går ofte i minus, sier Farstad. Hun understreker at hun nå er klar for nye eventyrer og jobben som TV-ekspert på skøyter ga mersmak. – Det var et valg ingen av oss var forberedt på. Men vi har merket at det er overraskende mange likheter mellom å drive bedrift og toppidrett. Vi må hele tiden utfordre oss og det er samme mentalitet som gjelder som i skøyteløp, sier Farstad.  
Ane Farstad (23) annonserte karriereslutt på NRK uten å ha planlagt det på forhånd. Farstad jobbet som ekspert for TV-kanalen under VM i Calgary da nyheten kom ut. Hun og broren Odin har startet et klesmerke og skal nå satse på dette Økonomiske utfordringer i skøytesporten er en av årsakene til karriereslutten